Oikeusministeriö

Kehittämispäällikkö Tuula Kivari

Eteläesplanadi 10

00023 VALTIONEUVOSTO

OM/4/32/2006

Hallituksen esitys vakuutusoikeuslain muuttamisesta

# **Kunnallisen työmarkkinalaitoksen lausunto**

Kunnallinen työmarkkinalaitos (jäljempänä KT) kiittää mahdollisuudesta lausua asiassa.

KT katsoo yleisesti, että esityksessä on paljon sellaisia kohtia, jotka olisivat vaatineet käsittelyä työryhmässä virkamiesvalmistelun sijasta. Tällaisia kohtia ovat ainakin eri kokoonpanojen käyttö, asiantuntijoiden asema ja sidonnaisuuksien ilmoittaminen.

# **Vakuutusoikeuden kokoonpanot**

**Yhden tuomarin kokoonpano**

KT ei näe estettä sille, että teknisluontoiset asiat ratkaistaisiin yhden tuomarin kokoonpanossa.

**Yhden vakuutusoikeustuomarin ja lääkärijäsenen kokoonpano**

Esityksessä esitetään, että vakuutusoikeuden kokoonpanoa supistetaan niissä asioissa, joissa kyse olisi lähinnä Kelan ensiasteena ratkaisemista vammaistukiasioista ja eläkettä saavan hoitotukiasioista sekä sairausvakuutusasioista. Tietyissä tapauksissa asia voitaisiin siirtää kolmijäsenisen kokoonpanon käsiteltäväksi.

KT suhtautuu varauksellisesti esityksen tähän kohtaan. Kyseissä asioissa painottuu pitkälti lääketieteellinen arviointi, jolloin olisi perusteltua käsitellä nämäkin asiat laajemmassa kokoonpanossa.

**Muodollisista istunnoista luopuminen**

Esityksessä katsotaan, että muodollisista istunnoista voitaisiin luopua niissä tapauksissa, joissa vakuutusoikeuden jäseniltä on jutun ollessa kierrolla saatu yksimieliset kirjalliset lausumat.

Käsittelyn tuomioistuimessa tulisi olla välitöntä, jolloin jäsenet voivat keskustella asiasta ja esittää kysymyksiä esim. lääkärijäsenelle. On myös mahdollista, että jäsenen kanta saattaa muuttua keskustelun kuluessa. Esityksen toteutuessa tähän ei enää olisi mahdollisuutta.

KT suhtautuu varauksellisesti esityksen tähän kohtaan.

**Täysistunnon kokoonpano**

Esityksessä lähdetään siitä, että vakuutusoikeuden täysistunnon kokoonpanoa supistettaisiin. KT:llä ei ole huomautettavaa esitykseen tältä osin.

**Sidonnaisuuksien ilmoittaminen**

Esityksessä lähetään siitä, että vakuutusoikeuden sivutoimisten jäsenten ja lääkärijäsenten nimittämismenettelyyn sovellettaisiin ammattituomareiden nimittämisessä käytettävää sidonnaisuuksien ilmoittamismenettelyä. Lähtökohtaisesti valtion virkamieslain 18 §:n mukaan ammattituomarilla ei saa olla sivutoimea, ellei tuomioistuin hakemuksesta myönnä siihen lupaa.

Menettely sopii huonosti sivutoimisille jäsenille. Sivutoiminen jäsen on aina jossain muualla palvelussuhteessa, toisin kuin ko. oikeudessa virassa oleva ammattituomari. Esitetty uudistus olisi tullut olla tältäkin osin laajapohjaisen työryhmän valmistelussa virkamiesvalmistelun sijasta.

**Lääkärijäsen ja asiantuntijalääkäri**

Esityksessä ehdotetaan vakuutusoikeuden lääkärivarajäsenten aseman muuttamista siten, että he toimisivat jatkossa vakuutusoikeuden ulkopuolisina asiantuntijalääkäreinä. Vakuutusoikeus voisi harkintansa mukaan pyytää heiltä lausuntoa, joka olisi asianosaisjulkinen.

KT suhtautuu varauksellisesti tähän ehdotukseen. KT ei näe, että tämä lisäisi luottamusta vakuutusoikeuden ratkaisuihin ja vähentäisi vakuutuslääkäreihin kohdistettua kritiikkiä. Vaarana olisi, että ulkopuolisen asiantuntijalääkärin kannanotosta poikkeaminen lisäisi kritiikkiä niin vakuutusoikeutta kuin vakuutuslääkäreitä kohtaan. Lisäksi tulee ottaa huomioon lääkäreiden mahdollisen rekrytoinnin vaikeutuminen entisestään nykytilaan verrattuna.

Vakuutusoikeuden lääkärijäsen nimittämismenettelyä esitetään kehitettäväksi. KT:llä ei ole tähän huomauttamista.

**Suullinen käsittely ja lisäselvityksen vastaanottaminen**

Vakuutusoikeuden suullisten käsittelyiden lisääminen on kannatettava asia.

KT katsoo, että lisäselvityksen vastaanottamisen rajaaminen esitetyssä muodossa on kannatettava asia.

KUNNALLINEN TYÖMARKKINALAITOS

Neuvottelupäällikkö Sari Ojanen

Työmarkkinalakimies Jouko Hämäläinen